PMIndiaData/PMIndiaSum huggingface dataset:
జమ్మూకశ్మీర్కు రూ. 80 వేలకోట్ల భారీ ప్యాకేజీ ప్రకటించిన ప్రధాని

శ్రీనగర్ షేర్-ఇ-కశ్మీర్ స్టేడియం బహిరంగం సభలో ప్రకటన జమ్మూకశ్మీర్ రాష్ట్ర అభివృద్ధి కోసం ప్రధాని శ్రీ నరేంద్ర మోదీ రూ.80 వేల కోట్ల భారీ ప్యాకేజీ ప్రకటించారు. శ్రీనగర్ లోని షేర్-ఇ-కశ్మీర్ స్టేడియం వేదికమీద నుంచి ఆయన మాట్లాడుతూ మాజీ ప్రధాని శ్రీ అటల్ బిహారీ వాజ్ పేయి సందేశాన్ని గుర్తు చేశారు. కశ్మీరియత్ (కశ్మీర్ సంస్కృతి), జమూరియత్ (ప్రజాస్వామ్యం), ఇన్సానియత్ (మానవత్వం) అంటూ వాజ్ పేయి ఇచ్చిన ఆ సందేశం విలువను చాటారు. కశ్మీరియత్ (కశ్మీర్ సంస్కృతి) లేకుండా భారతదేశం సమగ్రం కాదు అంటూ ఈ సందర్భంగా సూఫీ సంప్రదాయాన్ని ప్రధాని ప్రస్తావించారు. జమ్మూకశ్మీర్ ప్రజలు జమూరియత్ (ప్రజాస్వామ్యం) మీద ఉంచి విశ్వాసాన్ని ఆయన ప్రశంసించారు. జమ్మూకశ్మీర్ అభివృద్ధి ఇన్సానియత్ (మానవత్వం) మీద ఆధారపడి ఉండాలని అన్నారు. సబ్ కా సాత్, సబ్ కా వికాస్ (అందరితోపాటు అందరి అభివృద్ధి) కోసం ప్రభుత్వం పని చేస్తోందదని దేశంలోని అన్ని ప్రాంతాలకు అభివృద్ధి చేరాలని ప్రధాని అన్నారు. జమ్మూ కశ్మీర్ పూర్వవైభవాన్ని సంతరించుకోవాలని..ఒకప్పుడు దేశంలోని ప్రజలు ఎంతో కొంత సొమ్మును పొదుపు చేసి మరీ జమ్మూకశ్మీర్ ను సందర్శించేవారని ఆ రోజులు తిరిగి రావాలని ఈ సందర్భంగా ప్రధాని ఆకాంక్షించారు. పర్యాటక రంగంతోపాటు నాణ్యతగల గొర్రెల ఊలు, కుంకుమ పువ్వు ఉత్పత్తి రంగాల బలోపేతంపైన శ్రద్ధ పెట్టాలని అన్నారు. 2001లో వచ్చిన భూకంపంతో గుజరాత్ అతలాకుతలమైపోతే..అనంతరం గుజరాత్ పునర్ నిర్మాణంకోసం తాము చేసిన కృషిని ఆ నాటి అనుభవాలను ఈ సందర్భంగా ప్రధాని వివరించారు. గత సంవత్సరం వచ్చిన వరదలతో జమ్మూకశ్మీర్ తీవ్రంగా దెబ్బతిన్నప్పటికీ ప్రజలు ఎలాంటి నిరుత్సాహానికి గురికాకుండా రెట్టించిన ఉత్సాహంతో కోలుకున్నారని…ఇది చూసిన తర్వాత రాష్ట్రంపైన తనకు నమ్మకం పెరిగిందని… సమస్యలను త్వరలోనే పరిష్కించుకుంటుందని ప్రధాని ధీమా వ్యక్తం చేశారు. వరదలు వచ్చిన సమయంలో తాను వెంటనే రాష్ట్రానికి వచ్చి ఇక్కడే ఉండి దీపావళి పర్వదినాన్ని ఇక్కడే జరుపుకున్న విషయాన్ని సభికులకు గుర్తు చేశారు. జమ్మూకశ్మీర్ వరద సహాయనిధి కోసం తన మాతృమూర్తి తనకు రూ.5 వేలు ఇచ్చిన విషయాన్ని ప్రధాని ఈ సందర్భంగా గుర్తు చేసుకున్నారు. మొన్నటిదాకా దేశంలో అలుముకున్న నిరాశ నిస్పృహలు తమ ప్రభుత్వం పగ్గాలు చేపట్టిన ఈ 17 నెలల్లో తొలగిపోయాయని ప్రధాని అన్నారు. ప్రపంచంలోనే వేగంగా అభివృద్ధి చెందుతున్న ప్రధాన ఆర్థిక వ్యవస్థగా ఇండియా గుర్తింపు పొందిందని పేర్కొన్నారు. యువ క్రికెటర్ పర్వేజ్ రసూల్ కు జన్మనిచ్చిన ఈ గడ్డ మీద తిరిగి అంతర్జాతీయ స్థాయి క్రికెట్ మ్యాచ్లు జరగాలనే ఆకాంక్షను ప్రధాని వెలిబుచ్చారు. భారతదేశ ప్రధాన క్రికెటర్లు జమ్మూకశ్మీర్ లో తయారైన బ్యాట్లనే ఉపయోగిస్తున్న విషయాన్ని గుర్తు చేశారు. జమ్మూకశ్మీర్ ముఖ్యమంత్రి శ్రీ ముఫ్తీ మహమ్మద్ సయ్యద్, కేంద్ర మంత్రి శ్రీ నితిన్ గడ్కరీ, కేంద్ర సహాయ మంత్రి డాక్టర్ జితేంద్ర సింగ్ ఈ సభలో పాల్గొన్నారు.
భార‌త‌దేశానికి, వియ‌త్నామ్ కు మ‌ధ్య ఆర్థిక సహకారం మ‌రియు వ్యాపార స‌హ‌కారం పై  ఎమ్ఒయు కు ఆమోదం తెలిపిన మంత్రివ‌ర్గం

భార‌త‌దేశానికి, వియ‌త్నామ్ కు మ‌ధ్య ఆర్థిక సహకారం మ‌రియు వ్యాపార స‌హ‌కారానికి సంబంధించిన ఒక అవ‌గాహ‌నపూర్వ‌క ఒప్ప‌దం (ఎమ్ఒయు) పై సంత‌కాల‌కు ప్ర‌ధాన మంత్రి శ్రీ న‌రేంద్ర మోదీ అధ్య‌క్ష‌త‌న స‌మావేశ‌మైన కేంద్ర మంత్రివ‌ర్గం ఆమోదం తెలిపింది. భార‌త‌దేశానికి, వియ‌త్నామ్ కు మ‌ధ్య ద్వైపాక్షిక వ్యాపారాన్ని మ‌రియు ఆర్థిక స‌హ‌కారాన్ని మ‌రింత విస్త‌రించ‌డంలో ఈ ఎమ్ఒయు తోడ్ప‌డనుంది.
ఇంజినీర్స్ డే సందర్భంగా శుభాకాంక్షలు తెలిపిన ప్రధానమంత్రి

ప్ర‌ధాన మంత్రి శ్రీ న‌రేంద్ర మోదీ ఇంజినీర్స్ డే సందర్భంగా శుభాకాంక్షలు తెలిపారు. భారత రత్న శ్రీ ఎమ్. విశ్వేశ్వరయ్య ను కూడా ఆయన గుర్తు తెచ్చుకొన్నారు. శ్రీ ఎమ్. విశ్వేశ్వరయ్య జయంతిని భారతదేశంలో ఇంజినీర్స్ డే గా పాటిస్తున్నారు. “ఇంజినీర్స్ డే నాడు ఇంజినీర్లు అందరికీ ఇవే నా శుభ కామనలు. ఇంజినీర్ల ప్రతిభ, అంకిత భావం మరియు జిజ్ఞాస నవీన కల్పనలకు ఎన్నింటికో బాట వేసింది. భారత రత్న శ్రీ ఎమ్. విశ్వేశ్వరయ్య జయంతి ని పురస్కరించుకొని ఆయనకు గర్వంతోను, ఆనందంతోను ప్రణమిల్లుదాము. పథనిర్ణేత ఇంజినీర్ గా ఆయన స్మరణీయుడే కాక మాన్యుడు కూడా” అని ప్రధాన మంత్రి తమ సందేశంలో పేర్కొన్నారు.
చ‌క్కెర డీ హోర్డింగ్ కు సంబంధించిన సెంట్రల్ ఆర్డ‌ర్ చెల్లుబాటు 2017 ఏప్రిల్ వ‌ర‌కు పొడిగింపు

చ‌క్కెర నిల్వ‌ల‌పై ప‌రిమితి విధిస్తూ జారీ చేసిన కేంద్ర ఉత్త‌ర్వు గ‌డువును 2016 అక్టోబ‌రు 29 నుంచి 2017 ఏప్రిల్ 28 వ‌ర‌కు మ‌రో ఆరు నెల‌ల పాటు పొడిగించేందుకు కేంద్ర మంత్రివర్గం ఆమోదం తెలిపింది. ప్ర‌ధాన మంత్రి శ్రీ న‌రేంద్ర మోదీ కేంద్ర మంత్రివ‌ర్గ స‌మావేశానికి అధ్య‌క్ష‌త వ‌హించారు. ఈ నిర్ణయం వల్ల కేంద్ర‌ప్ర‌భుత్వం నుండి ముంద‌స్తు సమ్మతితో రాష్ట్రాలు చ‌క్కెర నిల్వ‌ల‌పై ప‌రిమితిని విధించ‌గ‌లుగుతాయి. తాము అవ‌స‌రం అని భావించిన‌ప్పుడ‌ల్లా చ‌క్కెర నిల్వ‌ల‌పై ప‌రిమితులు/ లైసెన్సింగ్ నిబంధ‌న‌లు విధించే వెసులుబాటు క‌లుగుతుంది. సాధార‌ణ ప్ర‌జ‌ల‌కు అందుబాటు ధ‌ర‌ల్లో చ‌క్కెర ల‌భ్య‌త‌ను పెంచేందుకు, లాభాపేక్ష‌తో చ‌క్కెరను అక్ర‌మంగా నిల్వ చేసే ధోర‌ణుల‌ను నిరోధించేందుకు కూడా అవ‌కాశం లభిస్తుంది. పూర్వ రంగం : చ‌క్కెర స‌ర‌ఫ‌రా, పంపిణీ, ఉత్ప‌త్తి, నిల్వ‌, స్టాక్ ల నిర్వ‌హ‌ణ‌, కొనుగోలు, క‌ద‌లిక‌ల‌పై అవ‌స‌ర‌మైన నియంత్ర‌ణ‌లు అమ‌లుప‌రిచే అవ‌కాశం రాష్ట్రాలకు ఇవ్వాల‌న్న ల‌క్ష్యంతో ఈ ఏడాది ఏప్రిల్ 27వ తేదీన స‌మావేశ‌మైన కేంద్ర మంత్రివర్గం ఆరు మాసాల కాల‌ప‌రిమితికి చ‌క్కెర‌ డీ హోర్డింగ్ ఉత్త‌ర్వును జారీ చేసింది. ఈ గ‌డువు ఈ నెల 28వ తేదీతో ముగియ‌నుంది. కేంద్ర మంత్రివర్గ నిర్ణ‌యానికి అనుగుణంగా 2016 ఏప్రిల్ 29వ తేదీతో జిఎస్ ఆర్ 1584 (ఇ) నోటిఫికేష‌న్ ను వినియోగ‌దారుల వ్య‌వ‌హారాల శాఖ జారీ చేసింది. కొన్ని ర‌కాల ఆహార ప‌దార్థాల స‌వ‌ర‌ణ ఉత్త‌ర్వు-2016 కు స‌వ‌ర‌ణ‌గా జారీ చేసిన ఈ నోటిఫికేష‌న్ కింద 2016 అక్టోబ‌రు 28వ తేదీ వ‌ర‌కు రాష్ర్ట ప్ర‌భుత్వాలు చ‌క్కెర నిల్వ‌ల‌పై ప‌రిమితులు విధించ‌వ‌చ్చు. త‌దుప‌రి ఈ ఉత్త‌ర్వును అంత‌కు ముందే జారీ అయిన ఉత్త‌ర్వుల‌తో విలీనం చేసి నిత్యావ‌స‌ర వ‌స్తువులు మ‌రియు క‌న్సాలిడేటెడ్ ఆర్డ‌ర్ జిఎస్ ఆర్ 929 (ఇ) ని 2016 సెప్టెంబ‌రు 29న జారీ చేశారు. అయితే మిల్లుల వ‌ద్ద త‌గినంత చ‌క్కెర నిల్వ‌లు ఉన్న‌ప్ప‌టికీ ఇటీవ‌ల కాలంలో చ‌క్కెర స‌గ‌టు రిటైల్ ధ‌ర పెరిగిన‌ట్లు ప్ర‌భుత్వం గమనించింది. ట్రేడ‌ర్లు/ డీల‌ర్లు ఉద్దేశ‌పూర్వ‌కంగానే చ‌క్కెరను అక్ర‌మంగా నిల్వ చేసి కృత్రిమంగా ధ‌ర పెరిగేందుకు కార‌ణ‌మైన‌ట్లు ప్ర‌భుత్వం గుర్తించింది. గ‌తంలో కూడా ఇలాంటి ప‌రిస్థితి ఎదురైన‌ప్పుడు నిల్వ‌ల‌ను నియంత్రించేందుకు ప్ర‌భుత్వానికి గ‌ల హ‌క్కుల‌ను వినియోగించుకుని ప‌రిస్థితిని అదుపులోకి తెచ్చారు. ప్ర‌స్తుతం అమ‌లులో ఉన్న ఆర్డ‌ర్ గ‌డువు 2016 అక్టోబ‌రు 28వ తేదీతో ముగుస్తోంది. అందువ‌ల్ల 2016 సెప్టెంబ‌రు 29న జారీ చేసిన ఆర్డ‌ర్ జిఎస్ ఆర్ నంబర్ 929 (ఇ) గ‌డువును 2017 ఏప్రిల్ 28వ తేదీ వ‌ర‌కు పొడిగించాల్సిన అవ‌స‌రం ఏర్ప‌డింది. తాజా నిర్ణ‌యానికి అనుగుణంగా కేంద్ర‌ప్ర‌భుత్వం నోటిఫికేష‌న్ జారీ చేసి రాష్ర్ట‌ప్ర‌భుత్వాలు/ కేంద్ర‌పాలిత ప్రాంతాల‌కు తెలియ‌చేస్తుంది. ఆ నోటిఫికేష‌న్ కు అనుగుణంగా రాష్ర్ట‌ప్ర‌భుత్వాలు/ కేంద్ర‌పాలిత ప్రాంతాలు త‌మ‌కు సంక్ర‌మించిన అధికారాల‌ను వినియోగించుకుని కేంద్ర ప్ర‌భుత్వం నుంచి ముంద‌స్తు అనుమ‌తిని పొంద‌డం ద్వారా కంట్రోల్ ఉత్త‌ర్వులు జారీ చేయ‌వ‌చ్చు.
లేహ్ లో ప్ర‌ధాన మంత్రి: 19వ కుశోక్ బ‌కుల్ రిన్‌పోచె యొక్క  జ‌న్మ శ‌తాబ్ది ఉత్స‌వాల ముగింపు కార్య‌క్ర‌మానికి హాజరు; జోజిలా సొరంగ మార్గం నిర్మాణ ప‌నుల ప్రారంభ సూచ‌కంగా ఒక ఫ‌ల‌కాన్ని ఆవిష్కరించారు.

ప్ర‌ధాన మంత్రి శ్రీ న‌రేంద్ర మోదీ ఈ రోజంతా జ‌మ్ము & క‌శ్మీర్ లో పర్యటించడంలో భాగంగా ఒకటో అంచె లో లేహ్ కు చేరుకొన్నారు. ఆయన లేహ్ లో 19వ కుశోక్ బ‌కుల్ రిన్‌పోచె యొక్క జ‌న్మ శ‌తాబ్ది ఉత్స‌వాల ముగింపు కార్య‌క్ర‌మానికి హాజరయ్యారు. అదే కార్యక్రమంలో, ఆయన జోజిలా సొరంగ మార్గం నిర్మాణ ప‌నుల ప్రారంభ సూచ‌కంగా ఒక ఫ‌ల‌కాన్ని ఆయ‌న ఆవిష్క‌రించారు. 14 కిలో మీట‌ర్ల పొడ‌వైన జోజిలా సొరంగం భార‌త‌దేశంలో కెల్లా అతి పొడ‌వైన ర‌హ‌దారి సొరంగ మార్గం. అంతేకాదు, ఆసియా లో కెల్లా సుదీర్ఘమైనటువంటి రెండు దిశల సొరంగ మార్గం కూడాను. ప్ర‌ధాన మంత్రి అధ్య‌క్ష‌త‌న ఈ సంవ‌త్స‌రం మొద‌ట్లో జ‌రిగిన ఆర్థిక వ్య‌వ‌హారాల మంత్రివ‌ర్గ సంఘం ఎన్‌హెచ్‌-1ఎ యొక్క శ్రీ‌ న‌గ‌ర్- లేహ్ సెక్ష‌న్ లో గ‌ల బాల్‌టాల్‌ మ‌రియు మీనామార్గ్ ల మ‌ధ్య ఈ సొరంగాన్ని మొత్తం 6800 కోట్ల రూపాయ‌ల వ్య‌యంతో నిర్మించ‌డానికి, నిర్వ‌హించ‌డానికి, ఇంకా మ‌ర‌మ్మ‌తులకు సంబంధించి ఆమోదం తెలిపింది. ఈ సొరంగ మార్గ నిర్మాణం శ్రీ ‌న‌గ‌ర్, కార్గిల్ మ‌రియు లేహ్ ల మ‌ధ్య అన్ని ర‌కాల వాతావ‌ర‌ణ ప‌రిస్థితుల‌లోనూ సంధానాన్ని స‌మ‌కూర్చ‌గ‌లుగుతుంది. ఇది జోజిలా క‌నుమ‌ దారి ని దాటి పోయేందుకు ప్ర‌స్తుతం పడుతున్న మూడున్న‌ర గంట‌ల వ్య‌వ‌ధి ని కేవ‌లం 15 నిమిషాల‌కు త‌గ్గించ‌నుంది. ఈ సొరంగంతో ఈ ప్రాంతాల స‌మగ్ర ఆర్థిక, సామాజిక, సాంస్కృతిక ఏకీక‌ర‌ణ‌ సాధ్యపడనుంది. దీనికి వ్యూహాత్మ‌కంగా గొప్ప ప్రాముఖ్యం ఉంది. ఈ సందర్భంగా పెద్ద సంఖ్యలో తరలివచ్చిన సభికులను ఉద్దేశించి ప్రధాన మంత్రి ప్రసంగిస్తూ, 19వ కుశోక్ బ‌కుల్ రిన్‌పోచె యొక్క ఘనమైనటువంటి తోడ్పాటును గుర్తు చేసుకొన్నారు. ఆయన తన యొక్క జీవితాన్ని ఇతరులకు సేవ చేయడానికే అంకితం చేశారని ప్రధాన మంత్రి అన్నారు. 19వ కుశోక్ బ‌కుల్ రిన్‌పోచె తనను తాను ఒక విశిష్ట దౌత్యవేత్తగా మలచుకొన్నారని కూడా ప్రధాన మంత్రి వివరించారు. మంగోలియా లో తాను పర్యటించిన కాలంలో ఆ దేశంలో ఆయనకు ఎంతటి సౌహార్దం ఉందో ప్రత్యక్షంగా గమనించానని ప్రధాన మంత్రి తెలిపారు. జ‌మ్ము & క‌శ్మీర్ లోని మూడు ప్రాంతాలను ఈ రోజున సందర్శిస్తున్నందుకు శ్రీ నరేంద్ర మోదీ సంతోషాన్ని వ్యక్తం చేశారు. జ‌మ్ము & క‌శ్మీర్ రాష్ట్రం 25,000 కోట్ల రూపాయల విలువైన అభివృద్ధి ప్రోజెక్టులను పొందనుందని ఆయన చెప్పారు. ఈ ప్రోజెక్టులు రాష్ట్ర ప్రజల పైన సకారాత్మకమైనటువంటి ప్రభావాన్ని ప్రసరించగలుగుతాయి అని కూడా ఆయన అన్నారు.
రాజస్థాన్ వ్యవస్థాపక దినం సందర్భంగా  రాజస్థాన్ ప్రజలకు శుభాకాంక్షలు తెలిపిన ప్రధాన మంత్రి

‘రాజస్థాన్ దివస్’ సందర్భంగా ఆ రాష్ట్ర ప్రజలకు ప్రధాన మంత్రి శ్రీ నరేంద్ర మోదీ శుభాకాంక్షలు తెలియజేశారు. “గౌరవప్రదమైన ఇతిహాసం, దివ్యమైన సంస్కృతి తో అలరారుతున్న వీరులతో నిండిన భూమి రాజస్థాన్. ఈ రాష్ట్రం అవతరణ దినం సందర్భంగా రాజస్థాన్ వాసులకు అనేకానేక శుభాకాంక్షలు” అని తన సందేశంలో ప్రధాన మంత్రి పేర్కొన్నారు.
ప్రధానితో ఫ్రాన్స్‌ అధ్యక్షుడి దౌత్య సలహాదారు శ్రీ ఇమ్మాన్యుయెల్‌ బాన్ సమావేశం

ఫ్రాన్స్‌ అధ్యక్షుడు గౌరవనీయ ఇమ్మాన్యుయెల్‌ మాక్రాన్‌ దౌత్య సలహాదారు శ్రీ ఇమ్మాన్యుయెల్‌ బాన్‌ 2023 జనవరి 5న ప్రధానమంత్రి శ్రీ నరేంద్ర మోదీని కలుసుకున్నారు. ఇండో-పసిఫిక్‌ సహా రక్షణ, భద్రత వంటి భారత్‌-ఫ్రాన్స్‌ వ్యూహాత్మక భాగస్వామ్యంలోని వివిధ అంశాల్లో సన్నిహిత ద్వైపాక్షిక సహకారం గురించి ప్రధానమంత్రి ఈ సందర్భంగా ప్రస్తావించారు. జి20కి భారత్‌ అధ్యక్షతపై ఫ్రాన్స్‌ మద్దతు పలకడంపై ప్రధాని హర్షం వ్యక్తం చేశారు. మాననీయ అధ్యక్షుడు ఇమ్మాన్యుయెల్ మాక్రాన్ తరఫున స్నేహ సందేశాన్ని శ్రీ బాన్‌ ప్రధానమంత్రికి తెలియజేశారు. కాగా, అంతకుముందు భారత జాతీయ భద్రత సలహాదారు శ్రీ అజిత్ దోవల్‌తో తన వ్యూహాత్మక చర్చల గురించి వివరించారు. సాంస్కృతిక సంబంధాలు, ఇంధనం వగైరా పరస్పర ప్రయోజన అంశాలపై తమ మధ్య చర్చలు సాగినట్లు వెల్లడించారు. అనంతరం ప్రధానమంత్రి మాట్లాడుతూ- బాలిలో అధ్యక్షుడు మాక్రాన్‌తో ఇటీవల తాను సమావేశం కావడాన్ని ఆదరణపూర్వకంగా గుర్తుచేసుకున్నారు. భారత పర్యటనకు రావాల్సిందిగా అధ్యక్షుడు మాక్రాన్‌కు ఆహ్వానం పలికారు. ఈ నేపథ్యంలో అధ్యక్షుడు మాక్రాన్ కూడా త్వరలో భారత్‌ సందర్శనపై ఆసక్తి ప్రదర్శిస్తున్నారని శ్రీ బాన్‌ చెప్పారు.
కృష్ణ జ‌న్మాష్టమి సంద‌ర్భంగా ప్ర‌జ‌ల‌కు  ప్ర‌ధాన మంత్రి శుభాకాంక్షలు

కృష్ణ జ‌న్మాష్ట‌మి సంద‌ర్భంగా ప్ర‌ధాన మంత్రి శ్రీ న‌రేంద్ర మోదీ ప్ర‌జ‌ల‌కు శుభాకాంక్ష‌లు తెలిపారు. ” దేశ ప్ర‌జ‌లంద‌రికీ కృష్ణ జ‌న్మాష్ట‌మి శుభాకాంక్ష‌లు. ఈ ప‌ర్వ‌దినం మ‌న అంద‌రి జీవితాల్లో సుఖ సంతోషాలు తేవాల‌ని ఆకాంక్షిస్తున్నా ” అని ప్ర‌ధాన మంత్రి పేర్కొన్నారు.
ఇజ్రాయిల్ ప్రధాని శ్రీ నఫ్తాలీ బెనెట్ తో ఫోన్ లో మాట్లాడిన ప్రధాన మంత్రి శ్రీ నరేంద్ర మోదీ

ఇజ్రాయిల్ ప్రధాని శ్రీ నఫ్తాలీ బెనెట్ తో ప్రధాన మంత్రి శ్రీ నరేంద్ర మోదీ ఈ రోజు న టెలిఫోన్ ద్వారా మాట్లాడారు. ఈ సంవత్సరం మొదట్లో ఇజ్రాయిల్ ప్రధాని గా పదవీ బాధ్యతల ను స్వీకరించినందుకు శ్రీ బెనెట్ కు ప్రధాన మంత్రి మరో సారి తన అభినందనల ను వ్యక్తం చేశారు. ఇటీవలి కొన్నేళ్ల లో ఇరు దేశాల పరస్పర సంబంధాల లో చెప్పుకోదగినటువంటి ప్రగతి చోటు చేసుకోవడం పట్ల నేత లు సంతోషాన్ని ప్రకటించారు. వ్యవసాయం, నీరు, రక్షణ, భ్రదత, సైబర్-సెక్యూరిటీ వంటి రంగాల లో ఇజ్రాయిల్ తో నెలకొన్న పటిష్టమైన సహకారాని కి భారతదేశం చాలా అధిక ప్రాధాన్యాన్ని ఇస్తున్నట్లు ప్రధాన మంత్రి నొక్కిచెప్పారు. ప్రత్యేకించి నూతన ఆవిష్కరణ లు, ఉన్నత సాంకేతిక విజ్ఞానం వంటి రంగాల లో సహకారాన్ని మరింతగా విస్తృతపరచుకొనేందుకు అవకాశాలు ఉన్నాయని నేత లు ఇరువురు అంగీకరించారు. వారు ఈ విషయం లో తీసుకోదగిన గట్టి చర్యల ను గురించి చర్చించారు; అంతే కాక, రెండు దేశాల విదేశీ వ్యవహారాల శాఖ మంత్రులు భారతదేశం- ఇజ్రాయిల్ వ్యూహాత్మక భాగస్వామ్యాన్ని మరింత గా పెంపొందించుకొనేందుకు గాను ఒక మార్గ సూచీ ని రూపొందించే అంశంలో కృషి చేయాలని నేత లు నిర్ణయించారు. భారతదేశానికి, ఇజ్రాయిల్ కు మధ్య దౌత్య సంబంధాలు ఏర్పడిన తరువాత వచ్చే ఏడాది లో 30వ వార్షికోత్సవం రానున్నదన్న సంగతి ని ప్రధాన మంత్రి గుర్తుకు తెస్తూ, భారతదేశాన్ని సందర్శించవలసిందిగా శ్రీ బెనెట్ కు ఆహ్వానం పలికారు. యూదుల పండుగ రోశ్ హశానా త్వరలో రానున్న సందర్భం లో ఇజ్రాయిల్ ప్రజల కు, శ్రీ బెనెట్ కు ప్రధాన మంత్రి తన అభినందనల ను, శుభాకాంక్షల ను వ్యక్తం చేశారు.
90వ ఇంటర్ పోల్ జెనరల్ అసెంబ్లి ని ఉద్దేశించి అక్టోబర్18న ప్రసంగించనున్న ప్రధాన మంత్రి

ప్రధాన మంత్రి శ్రీ నరేంద్ర మోదీ అక్టోబర్ 18వ తేదీన మధ్యాహ్నం పూట దాదాపు గా ఒంటి గంట నలభై అయిదు నిమిషాల కు న్యూ ఢిల్లీ లోని ప్రగతి మైదాన్ లో 90వ ఇంటర్ పోల్ జెనరల్ అసెంబ్లీ ని ఉద్దేశించి ప్రసంగించనున్నారు. ఇంటర్ పోల్ యొక్క 90వ జెనరల్ అసెంబ్లి అక్టోబర్ 18వ తేదీ మొదలుకొని 21వ తేదీ వరకు జరుగనుంది. ఈ సమావేశం లో ఇంటర్ పోల్ లోని 195 సభ్యత్వ దేశాల నుండి ప్రతినిధులు హాజరుకానున్నారు. వారిలో మంత్రులు, విభిన్న దేశాల పోలీస్ ప్రముఖులు, నేశనల్ సెంట్రల్ బ్యూరో ల అధిపతులు మరియు వరిష్ఠ పోలీస్ అధికారులు కూడా ఉంటారు. జెనరల్ అసెంబ్లి అనేది ఇంటర్ పోల్ లో సర్వోన్నత పాలక మండలి గా ఉంది. అది ఇంటర్ పోల్ యొక్క పనితీరు కు సంబంధించినటువంటి మహత్వపూర్ణ నిర్ణయాలను తీసుకోవడం కోసం సంవత్సరం లో ఒకసారి సమావేశాన్ని నిర్వహిస్తూ ఉంటుంది. భారతదేశం లో ఇంటర్ పోల్ జెనరల్ అసెంబ్లి సుమారు 25 సంవత్సరాల తరువాత జరుగుతున్నది. ఈ సమావేశం భారతదేశం లో కడపటి సారి గా 1997వ సంవత్సరం లో జరిగింది. భారతదేశానికి స్వాతంత్ర్యం తాలూకు 75 ఏళ్ల మహోత్సవాలతో పాటే 2022వ సంవత్సరం లో ఇంటర్ పోల్ జెనరల్ అసెంబ్లి కి కూడా ఆతిథేయి గా ఉంటామని భారతదేశం ప్రతిపాదించగా ఆ ప్రతిపాదన ను జెనరల్ అసెంబ్లి అధిక సంఖ్యక సమర్థన తో ఆమోదించింది. ఈ కార్యక్రమ నిర్వహణ అనేది భారతదేశం యొక్క శాంతి మరియు వ్యవస్థ తో ముడిపడ్డ సర్వశ్రేష్ఠ కార్యప్రణాళికల ను యావత్తు ప్రపంచం సమక్షం లో చాటేందుకు ఒక అవకాశాన్ని ప్రసాదిస్తున్నది. ఈ కార్యక్రమం లో కేంద్ర హోం శాఖ మంత్రి, ఇంటర్ పోల్ యొక్క అధ్యక్షుడు శ్రీ అహ్మద్ నాసెర్ అల్ రయీసీ మరియు సెక్రట్రి జనరల్ శ్రీ జర్గెన్ స్టాక్ లతో పాటు సిబిఐ డైరెక్టర్ కూడా పాలుపంచుకొంటారు.
ఒక నవ భారతదేశాన్ని నిర్మించే దిశగా వచనబద్ధులమవుదామన్న ప్రధాన మంత్రి

ఒక నవ భారతదేశాన్ని ఆవిష్కరించేందుకు పౌరులు ప్రతిజ్ఞ చేయాలని, తద్వారా వారి వచనబద్ధతను వ్యక్తం చేయాలని ప్రధాన మంత్రి శ్రీ నరేంద్ర మోదీ విజ్ఞప్తి చేశారు. ఎన్ఎమ్ మొబైల్ యాప్ http://nm4.in/dnldapp లో ప్రధాన మంత్రి ఈ మేరకు విజ్ఞప్తి చేశారు. “ఒక కొత్త భారతదేశం ఆవిర్భవిస్తోంది. 125 కోట్ల మంది భారతీయుల బలం, నైపుణ్యాలే ఈ నూతన దేశానికి చోదకశక్తులు. ఈ భారతదేశం అభివృద్ధికి మరో పేరుగా ఉంటుంది. మనం 2022వ సంవత్సరంలో 75 సంవత్సరాల స్వాతంత్ర్యం మైలురాయిని చేరుకొనేటప్పటికి గాంధీ గారు, సర్దార్ పటేల్, ఇంకా డాక్టర్ బాబాసాహెబ్ అంబేడ్కర్ లు గర్వపడే భారతదేశాన్ని రూపొందించి తీరాలి” అని ప్రధాన మంత్రి తన సందేశంలో పేర్కొన్నారు.
గుజరాత్‌ పునరుత్థాన శక్తిని ఈ స్మృతివనం వివరిస్తుంది: ప్రధానమంత్రి

రాష్ట్రంలో 2001నాటి భూకంపం ఫలితంగా భుజ్‌లో ప్రాణాలు కోల్పోయినవారికి నివాళి అర్పించేందుకు ప్రజలు స్మృతివనాన్ని సందర్శించడంపై ప్రధానమంత్రి శ్రీ నరేంద్ర మోదీ హర్షం వ్యక్తం చేశారు. ఈ మేరకు గుజరాత్‌ సమాచార శాఖ ట్వీట్‌పై స్పందిస్తూ పంపిన సందేశంలో: “ఈ దృశ్యం నాకెంతో ఆనందం కలిగిస్తోంది. ఈ స్మృతివనం 2001నాటి భూకంపంలో మనం ఎంతోమందిని కోల్పోయిన విషాద ఉదంతానికి నివాళి. ఇది గుజరాత్ పునరుత్థాన శక్తిని విశదీకరిస్తుంది. ఇక రాబోయే నెలలు కచ్‌ని సందర్శించడానికి మంచి తరుణం. అక్కడ రాన్‌ ఉత్సవం జరుగుతుంది. దీనికిప్పుడు భుజ్‌ స్మృతివనం జత కలిసింది” అని ప్రధానమంత్రి పేర్కొన్నారు.
భారతదేశంలోకెల్లా అతి పొడవైన రహదారి సొరంగాన్ని దేశ ప్రజలకు అంకితం చేయనున్న ప్రధాన మంత్రి

భారతదేశ రహదారి సొరంగాలలోకెల్లా అతి పొడవైన- 9 కిలోమీటర్ల పాటు సాగే- “చినైనీ- నాశ్ రీ రోడ్ టనల్”ను ప్రధాన మంత్రి శ్రీ నరేంద్ర మోదీ 2017 ఏప్రిల్ 2వ తేదీన దేశ ప్రజలకు అంకితం చేయనున్నారు. ఎన్ హెచ్- 44 లో ఉన్న ఈ రోడ్ టనల్ జమ్ము ను శ్రీనగర్ తో కలుపుతుంది. ఈ టనల్ తో ఆ రెండు పట్టణాల మధ్య ప్రయాణ కాలంలో సుమారు రెండు గంటల వరకు తగ్గుతుంది. మంచుతో కప్పబడిన ఎగువ ప్రాంతాలను వదలిపెడుతూ సాగే ఈ సొరంగంతో రెండు పట్టణాల మధ్య దూరం 31 కిలోమీటర్ల వరకు తగ్గిపోతుంది. దీనివల్ల ఆదా అయ్యే ఇంధనం విలువ రోజుకు సుమారు రూ.27 లక్షల వరకు ఉంటుంది. భారీ స్థాయి అటవీ నిర్మూలనను, చెట్ల నరికివేత ను నివారించడమే కాక జమ్ము, ఉధంపూర్ ల నుండి రామ్ బన్ కు, బనిహాల్ కు, శ్రీనగర్ కు వెళ్లేందుకు సురక్షితమైన మరియు అన్ని కాలాలలో అనువుగా ఉండే దారి ఈ సొరంగం ద్వారా అందుబాటులోకి వస్తుంది. ఈ సొరంగం ప్రపంచ శ్రేణి భద్రత వ్యవస్థలతో కూడుకొని ఉంది. ఇది జమ్ము & కశ్మీర్ రాష్ట్ర ఆర్థిక కార్యకలాపాలకు, పర్యటన రంగానికి అండదండలను అందించగలుగుతుందని భావిస్తున్నారు. సొరంగం తాలూకు కీలకమైన అంశాలు: • ఇది రాను పోను రెండు దోవలతో కూడిన ఒకే గొట్టం వంటి సొరంగమార్గం. 9.35 మీటర్ల క్యారేజ్ వే (carriageway); 5 మీటర్ల ఎత్తు కలిగిన వాహనాలు దీని గుండా సాగడానికి వీలవుతుంది. • ఇది ప్రతి 300 మీటర్ల పాటు ప్రయాణించిన అనంతరం ప్రధాన సొరంగానికి అనుసంధానమయ్యే అడ్డు దోవల (“Cross Passages”)తో కూడుకొన్న మరొక సమాంతర సొరంగాన్ని కూడా కలిగివున్నటువంటి రోడ్ టనల్ . ఏదైనా ప్రమాదం సంభవించిన వేళ తప్పించుకొనేందుకు- ఈ ఎస్కేప్ టనల్- ఉపయోగపడుతుంది. • రాకపోకల నియంత్రణకు ఒక సమగ్రమైన వ్యవస్థ; నిఘా, వాయు ప్రసరణ వ్యవస్థ మరియు ప్రసార వ్యవస్థలు; నిప్పును ఆర్పే వ్యవస్థ లతో పాటు ఆపదలో ఉన్నప్పుడు కాపాడండని అర్థించేందుకు ప్రతి 150 మీటర్లకు ఒకటి చొప్పున కాల్ బాక్సు లు (SOS call-boxes) వంటి స్మార్ట్ ఫీచర్లు కూడా ఇందులో ఉన్నాయి. • రూ.2,500 కోట్లకు పైగా ఖర్చుతో ఈ టనల్ ప్రాజెక్టు నిర్మాణాన్ని పూర్తి చేశారు.
హనోయి లోని కువాన్ సూ పగోడా ను సందర్శించిన ప్రధాన మంత్రి; భిక్షువులతో ఆయన సంభాషించారు కూడా..

ప్ర‌ధాన మంత్రి శ్రీ న‌రేంద్ర మోదీ ఈ రోజు వియత్నాం లోని కువాన్ సూ పగోడా ను సందర్శించారు. ఆయన అక్కడి పరమపవిత్ర స్థానంలో ప్రార్థన చేశారు. ఈ సందర్భంగా భిక్షువులు ఆయనకు ఘనస్వాగతం పలికారు. భిక్షువులతో సంభాషించిన ప్రధాన మంత్రి దేవాలయాన్ని సందర్శించినందుకు తాను ఎంతో అదృష్టవంతుడినన్నారు. భారతదేశ ప్రప్రథమ రాష్ట్రపతి డాక్టర్ రాజేంద్ర ప్రసాద్ ఈ పగోడా ను సందర్శించిన విషయాన్ని ఆయన గుర్తుతెచ్చుకొన్నారు. భారతదేశానికి, వియత్నాం కు మధ్య 2000 సంవత్సరాల క్రితం నుండి సంబంధాలు ఉన్నాయన్న ప్రధాన మంత్రి, కొంత మంది యుద్ధం చేయడానికి వచ్చారని, అయితే భారతదేశం శాంతి సందేశాన్ని, బుద్ధుని సందేశాన్ని తీసుకొని వచ్చిందని, అది ఈనాటికీ నిలచి ఉందన్నారు. ప్రపంచం శాంతి మార్గంలో నడవాలని, అదే సంతోషాన్ని, సమృద్ధిని ప్రసాదిస్తుందని ఆయన అన్నారు. బౌద్ధం భారతదేశం నుండి సముద్ర మార్గం గుండా వియత్నాం కు వచ్చిందని, ఈ విధంగా బౌద్ధం యొక్క శుద్ధతమ స్వరూపాన్ని వియత్నాం పొందిందని ప్రధాన మంత్రి అన్నారు. భారతదేశాన్ని సందర్శించిన భిక్షువుల ముఖాలలో ఒక వెలుగును, అలాగే భారతదేశానికి వెళ్లాలని కోరుకొనే వారి ముఖాలలో ఎంతో తెలుసుకోవాలనే ఆరాటాన్ని తాను చూసినట్లు ప్రధాన మంత్రి తెలిపారు. బుద్ధుని భూమిని, మరీ ముఖ్యంగా వారణాసి ని సందర్శించవలసిందిగా భిక్షువులను ప్రధాన మంత్రి ఆహ్వానించారు. భారతదేశ పార్లమెంట్ లో వారణాసి నియోజకవర్గానికి శ్రీ మోదీ ప్రతినిధిగా ఉన్నారు.
వ్యవసాయం మరియు సంబంధిత రంగాలలో సహకారం కోసం భారత దేశానికి, యునైటెడ్ అరబ్ ఎమిరేట్స్ కు మధ్య అవగాహన పూర్వక ఒప్పందానికి ఆమోదం తెలిపిన మంత్రివర్గం

వ్యవసాయం మరియు సంబంధిత రంగాలలో సహకారం కోసం భారత దేశానికి, యునైటెడ్ అరబ్ ఎమిరేట్స్ కు మధ్య అవగాహన పూర్వక ఒప్పందానికి మంత్రివర్గం ఆమోదం తెలిపింది. ప్రధాన మంత్రి శ్రీ నరేంద్ర మోదీ కేంద్ర మంత్రివర్గ సమావేశానికి అధ్యక్షత వహించారు. ఈ ఎమ్ఒయు ఉభయ దేశాలకు పరస్పర ప్రయోజకరంగా ఉంటుంది. రెండు దేశాలలోను అత్యుత్తమ వ్యవసాయ పద్ధతులను అవగాహన చేసుకోవడానికి కూడా తోడ్పడుతుంది. అంతేగాక, వ్యవసాయ క్షేత్రాల నుండి మెరుగైన దిగుబడులను సాధించడంలోనూ, గ్లోబల్ మార్కెట్ కు చేరడానికి సహాయపడుతుంది. తత్ఫలితంగా మరింత ఎక్కువ అవకాశాలు అందుబాటులోకి రాగలవు. వ్యవసాయ సంబంధ సాంకేతిక విజ్ఞాన రంగంలో సహకారం ఉత్పత్తిని పెంచడానికీ, ఆహార భద్రతను పటిష్టపరచుకోవడానికి దారితీసే నూతన మెళకువలను ప్రసాదించగలదు.
పారాలింపిక్స్ ఆట‌ల లో శూటింగ్ లో స్వ‌ర్ణ ప‌త‌కాన్ని గెలిచినందుకు అవ‌ని లేఖారా కు అభినంద‌న‌లు తెలిపిన ప్ర‌ధాన మంత్రి

టోక్యో లో పారాలింపిక్స్ ఆట‌ల లో శూటింగ్ ఈవెంట్ లో స్వ‌ర్ణ ప‌త‌కాన్ని గెలిచినందుకు అవ‌ని లేఖారా కు ప్ర‌ధాన మంత్రి శ్రీ న‌రేంద్ర మోదీ అభినంద‌న‌లు తెలిపారు. ‘‘అసాధారణం గా రాణించారు @AvaniLekhara! ఎంతో క‌ష్ట‌ప‌డి, అర్హమైన స్వ‌ర్ణాన్ని గెలిచినందుకు ఇవే అభినంద‌న‌లు. శూటింగ్ ప‌ట్ల మీకు గ‌ల తీవ్ర ఉత్సాహం వల్ల, మీ శ్రద్ధాళు స్వ‌భావం వ‌ల్లే ఈ సాఫ‌ల్యం సాధ్య‌మైంది. ఇది భార‌త‌దేశం క్రీడ‌ల రంగానికి నిజం గానే ఒక ప్ర‌త్యేక‌మైనటువంటి సంద‌ర్భం అని చెప్పాలి. మీ భావి ప్ర‌యాస‌లు ఫ‌లించాలి అని ఆకాంక్షిస్తున్నాను’’ అని ప్ర‌ధాన మంత్రి ఒక ట్వీట్ లో పేర్కొన్నారు.
ప్ర‌ధాన మంత్రి తో జ‌పాన్ విదేశాంగ శాఖ మంత్రి భేటీ

ప్ర‌ధాన మంత్రి శ్రీ న‌రేంద్ర మోదీ తో జ‌పాన్ విదేశీ వ్యవహారాల శాఖ మంత్రి శ్రీ తారొ కొనొ నేడు మ‌ర్యాద పూర్వ‌కం గా స‌మావేశ‌మ‌య్యారు. ప్ర‌ధాన మంత్రి శ్రీ మోదీ 2018వ సంవ‌త్స‌రం అక్టోబ‌రు లో జ‌పాన్ ను సంద‌ర్శించిన అనంతరం గత కొన్ని నెలల్లో చేపట్టినటువంటి త‌రువాయి చ‌ర్య‌ల‌ ను ప్ర‌ధాన మంత్రి దృష్టి కి శ్రీ కొనొ తీసుకు వ‌చ్చారు. 2018వ సంవ‌త్స‌రం అక్టోబ‌రు లో తన జ‌పాన్ సందర్శన స‌ఫ‌లం కావడాన్ని ప్ర‌ధాన మంత్రి గుర్తు కు తెచ్చుకొన్నారు; భార‌త‌దేశానికి, జ‌పాన్ కు మ‌ధ్య స్పెశల్ స్ట్రటీజిక్ అండ్ గ్లోబల్ పార్ట్ నర్ శిప్ ను గాఢ‌త‌రం చేసుకోవాల‌ని ఉంద‌ంటూ ఆయ‌న తన బలమైన నిబద్ధత ను మరొక సారి ఉద్ఘాటించారు. ఈ సంవ‌త్స‌రం లో జ‌పాన్ లో జ‌రుగ‌నున్న త‌దుప‌రి విడ‌త వార్షిక శిఖ‌ర స‌మ్మేళ‌నం లో పాలుపంచుకోవ‌డం కోసం భార‌త‌దేశం నిరీక్షిస్తోంద‌ని ప్ర‌ధాన మంత్రి అన్నారు.
పారాలింపిక్స్ ఆట‌ల లో  జావెలిన్ విభాగం లో ర‌జ‌త ప‌త‌కాన్ని గెలిచినందుకు శ్రీ దేవేంద్ర ఝాఝ‌రియా కు అభినంద‌న‌లు తెలిపిన ప్ర‌ధాన మంత్రి

టోక్యో లో పారాలింపిక్స్ ఆట‌ల లో జావెలిన్ విభాగం లో ర‌జ‌త ప‌త‌కాన్ని గెలిచినందుకు శ్రీ దేవేంద్ర ఝాఝ‌రియా కు ప్ర‌ధాన మంత్రి శ్రీ న‌రేంద్ర మోదీ అభినంద‌న‌ లు తెలిపారు. ‘‘శ్రేష్ఠమైనటువంటి ప్ర‌ద‌ర్శ‌న ను ఇచ్చారు @DevJhajharia! మ‌న‌కు ఉన్న అత్యంత అనుభ‌శీలురైన క్రీడాకారుల లో ఒక‌రు ర‌జ‌త ప‌త‌కాన్ని గెలిచారు. శ్రీ దేవేంద్ర భార‌త‌దేశం నిరంత‌రం గ‌ర్వపడేటట్లు చేస్తూ వ‌స్తున్నారు. ఆయ‌న భావి ప్ర‌యాస‌ల లో కూడా ను రాణించాలి అని ఆకాంక్షిస్తున్నాను’’ అని ప్ర‌ధాన మంత్రి ఒక ట్వీట్ లో పేర్కొన్నారు.
ప్ర‌ధాన‌మంత్రి శ్రీ న‌రేంద్ర‌మోదీని క‌లుసుకున్న‌ గ్రామీ విజేత రికీ కెజ్

గ్రామీవిజేత‌, భార‌త సంగీత‌జ్ఞుడు రికీ కెజ్‌ను క‌లుసుకున్నందుకు ప్ర‌ధాన‌మంత్రి శ్రీ న‌రేంద్ర మోదీ సంతోషం వ్య‌క్తం చేశారు. వారి భ‌విష్య‌త్ కృషి విజ‌య‌వంతం కావాల‌ని ప్ర‌ధాన‌మంత్రి ఆకాంక్షించారు. “సంగీతం పట్ల మీ అభిరుచి , ఉత్సాహం మరింత బలపడుతుంద‌ని ఆకాంక్షించారు. ఇందుకు సంబంధించి ఒక ట్వీట్ చేస్తూ “రికీ కెజ్ జీ మిమ్మ‌ల్ని క‌లుసుకోవ‌డం ఆనందంగా ఉంది. సంగీతం ప‌ట్ల మీ అభిరుచి, ఉత్సాహం నానాటికీ మ‌రింత బ‌ల‌ప‌డుతోంది , మీ భ‌విష్య‌త్ కృషి కి అభినంద‌న‌లు” అని ప్ర‌ధాన‌మంత్రి త‌మ సందేశంలో పేర్కొన్నారు.
గోవా యొక్క స్థాపన దినం నాడు ఆ రాష్ట్ర ప్రజల కు శుభాకాంక్షలు తెలిపిన ప్రధాన మంత్రి

గోవా యొక్క స్థాపన దినం నాడు ప్ర‌ధాన మంత్రి శ్రీ న‌రేంద్ర మోదీ ఆ రాష్ట్ర ప్రజల కు శుభాకాంక్షలు తెలిపారు. ‘‘గోవా యొక్క ప్రజల కు వారి రాష్ట్ర స్థాపన దినం సందర్భం లో ఇవే శుభాకాంక్షలు. గోవా ప్రాకృతిక శోభ కు మరియు సహృద‌యులైనటువంటి ప్రజల కు నిలయం గా అలరారుతోంది. ఈ రాష్ట్రం అనేక రంగాల లో భారతదేశ అభివృద్ధి పయన గతి కి జోరు ను జతచేస్తోంది. గోవా రాబోయే సంవత్సరాల లో కూడా నిరంతరం ప్రగతి ని సాధిస్తూ ఉండాలని ఆ ఈశ్వరుడి ని నేను ప్రార్థిస్తున్నాను’’ అని ఒక సందేశం లో ప్రధాన మంత్రి పేర్కొన్నారు.
విదేశాలు/సంస్థలతో కేంద్ర కార్పొరేట్ వ్యవహారాల శాఖ, కాంపిటీషన్ కమిషన్ ఆఫ్ ఇండియా (సీసీఐ), ఇండియన్ ఇన్ స్టిట్యూట్ ఆఫ్ కార్పొరేట్ అఫైర్స్ (ఐఐసీఏ) లు కుదుర్చుకున్న అవగాహనపూర్వక  ఒప్పందాలకు కేంద్రం ఆమోదం

విదేశాలు/సంస్థలతో కేంద్ర కార్పొరేట్ వ్యవహారాల శాఖ, కాంపిటీషన్ కమిషన్ ఆఫ్ ఇండియా (సీసీఐ), ఇండియన్ ఇన్ స్టిట్యూట్ ఆఫ్ కార్పొరేట్ అఫైర్స్ (ఐఐసీఏ) లు కుదుర్చుకున్న అవగాహనపూర్వక ఒప్పందాలకు (ఎంఓయూలకు) కేంద్ర ప్రభుత్వం ఆమోద ముద్ర వేసింది. ప్రధాన మంత్రి శ్రీ నరేంద్ర మోదీ అధ్యక్ష‌త‌న జరిగిన కేంద్ర మంత్రివర్గ సమావేశం ఈ మేరకు ఆమోదం తెలిపింది. ఎంఓయూలు ఈ కింద పేర్కొన్న పక్షాల మధ్య కుదిరాయి.. : (i). నెదర్లాండ్స్ ఆర్థిక వ్యవహారాల మంత్రిత్వ శాఖకు, కేంద్ర కార్పొరేట్ వ్యవహారాల శాఖకు మధ్య ; (ii). ఫెడ‌ర‌ల్ యాంటీ మోనోప‌లీ స‌ర్వీస్ ఆఫ్ ద ర‌ష్య‌న్ ఫెడ‌రేష‌న్ కు, కాంపిటీషన్ కమిషన్ ఆఫ్ ఇండియా (సీసీఐ) కు మ‌ధ్య‌ ; (iii). ఆస్ట్రేలియన్ కాంపిటీషన్ అండ్ కన్స్యూమర్ కమిషన్ కు, సీసీఐ కి మ‌ధ్య‌ ; (iv). డైరెక్టరేట్ జనరల్ ఫర్ కాంపిటీషన్ ఆఫ్ ద యూరోపియన్ కమిషన్ కు, సీసీఐ కీ మధ్య ; (v). కెనడాలోని కాంపిటీషన్ బ్యూరో కు, సీసీఐ కీ మధ్య ; (vi). యూఎస్ ఏ లోని జార్జి వాషింగ్టన్ యూనివర్సిటీ కి, ఇండియన్ ఇన్ స్టిట్యూట్ ఆఫ్ కార్పొరేట్ అఫైర్స్ (ఐఐసీఏ) కి మధ్య ; (vii). యూకే లోని లండన్ కు చెందిన ఇన్ స్టిట్యూట్ ఆఫ్ డైరెక్టర్స్ కు, ఐఐసీఏ కు మధ్య ; (viii). ఇంటర్ నేషనల్ ఫైనాన్స్ కార్పొరేషన్ కు, ఐఐసీఏ కు మధ్య. ఈ ఎంఓయూలపై సంతకాల వల్ల ఆయా సంస్థలతో విజ్ఞానాన్ని పంచుకోవ‌డానికి, సాంకేతిక సహకారాన్ని ఇచ్చిపుచ్చుకోవడానికి, అనుభవాన్ని పంచుకోవడానికే కాకుండా ఆయా కార్యక్రమాల అమలులో సహకరించుకోవడానికి కూడామార్గం ఏర్పడుతుంది. ఎంఓయూల పరిధిలోకి వచ్చే అంశాలలో.. కార్పొరేట్ రెగ్యులేషన్, అకౌంటెన్సీ, కంపెనీ సెక్రటరీషిప్ వంటి వృత్తులలో కార్పొరేట్ గవర్నెన్స్, కార్పొరేట్ సోషల్ రెస్పాన్సిబులిటీ (సీఎస్ఆర్) వంటి అంశాలతో పాటు ఇతర అంశాలు కలసి ఉన్నాయి. వీటి ఫలితంగా బాధ్యతతో కూడిన వ్యాపార పద్ధతులు, కార్పొరేట్ డిస్ క్లోజర్స్, కార్పొరేట్ రిపోర్టింగ్ మొదలైన వాటికి మార్గం సుగమం అవుతుంది. కార్పొరేట్ గవర్నెన్స్, కార్పొరేట్ సోషల్ రెస్పాన్సిబులిటీ (సీఎస్ఆర్) లపై ఏర్పాటయ్యే ద్వైపాక్ష‌ిక కార్యాచరణ బృందం ఎంఓయూల అమలును పర్యవేక్షిస్తుంది.
ఇంజినీర్స్ డే సంద‌ర్భంగా ఇంజినీర్ల‌కు ప్ర‌ధాన మంత్రి వంద‌నాలు;  భార‌త ర‌త్న ఎమ్‌. విశ్వేశ్వ‌ర‌య్య జ‌యంతి నాడు ఆయ‌న‌కు స్మృత్యంజ‌లి

ఇంజినీర్స్ డే సంద‌ర్భంగా ఇంజినీర్ల‌కు ప్ర‌ధాన మంత్రి శ్రీ న‌రేంద్ర మోదీ ప్ర‌ణామం చేశారు. అలాగే, భార‌త ర‌త్న శ్రీ ఎమ్. విశ్వేశ్వ‌ర‌య్య జ‌యంతిని పుర‌స్క‌రించుకొని ఆయ‌న‌కు ప్ర‌ధాన మంత్రి స్మృత్యంజ‌లి ఘ‌టించారు. ‘‘ఇంజినీర్లు అంద‌రికీ ఇంజినీర్స్ డే నాడు ఇవే నా న‌మ‌స్కారాలు. మ‌న దేశ అభివృద్ధిలో వారు నిర్వ‌హిస్తున్న ప్రధాన పాత్ర‌ను ప్రశంసిస్తున్నాను. భార‌త ర‌త్న ఎమ్‌. విశ్వేశ్వ‌ర‌య్య జ‌యంతి నాడు ఆయ‌న‌కు నా స్మృత్యంజ‌లి. స్వయంగా ఒక మార్గ‌ద‌ర్శక ఇంజినీరు అయిన ఆయ‌న, ఒక గొప్ప ప్రేర‌ణ మూర్తిగా ఉంటున్నారు’’ అని ప్ర‌ధాన మంత్రి త‌న సందేశంలో పేర్కొన్నారు.